b'\n_START_ARTICLE_\nAsmildkloster Landbrugsskole\n_START_SECTION_\nHistorie\n_START_PARAGRAPH_\nSkolen blev indviet 31. oktober 1908 i bygningerne tegnet af arkitekt Ulrik Plesner (1861-1933). Landbrugsskolen blev etableret p\xc3\xa5 initiativ af j\xc3\xa6germester Aage Krabbe til Hald Hovedg\xc3\xa5rd, der i samarbejde med Viborg Amts Land\xc3\xb8konomiske Forening havde udviklet planer for en landbrugsskole p\xc3\xa5 Asmild Klosters jordbesiddelser. Ved indvielsen sagde skolens f\xc3\xb8rste forstander Henrik Hauch "- at skolen skulle v\xc3\xa6re en ren fagskole for landv\xc3\xa6sen og ikke en folkeh\xc3\xb8jskole."_NEWLINE_I det f\xc3\xb8rste \xc3\xa5r var der 72 elever p\xc3\xa5 skolen, fordelt p\xc3\xa5 2 mands v\xc3\xa6relser. I 1914 havde skolen pladsmangel p\xc3\xa5 grund af stigende elevtal, og i 1920 var 100 elever tilmeldt skolen. I 1921 blev der som det f\xc3\xb8rste i Danmark oprettet et kursus for skovfogedelever. Indtil 1978 var dette kursus placeret i Viborg, hvor det blev flyttet til Gribskov, og senere til Landboh\xc3\xb8jskolen i K\xc3\xb8benhavn.'